## Projekts

### LATVIJAS REPUBLIKAS MINISTRU KABINETS

2010.gada Noteikumi Nr.

Rīgā (prot. Nr. .§)

**Kārtība, kādā aprēķina, piešķir un izlieto valsts budžeta līdzekļus pašvaldībām pamatizglītības iestādes skolēnu ēdināšanai**

Izdoti saskaņā ar Bērnu tiesību

aizsardzības likuma 61.panta 7.punktu

1. Noteikumi nosaka:

1.1. kārtību, kādā aprēķina,piešķir un izlieto valsts budžetā paredzētos līdzekļus pašvaldībām vispārējās izglītības iestāžu, kuras īsteno pamatizglītības programmas, (turpmāk – izglītības iestāde) skolēnu (turpmāk – izglītojamais) ēdināšanai (turpmāk – valsts budžeta līdzekļi);

1.2. valsts budžeta līdzekļu apmēru viena izglītojamā ēdināšanai dienā.

2. Noteikumi neattiecas uz izglītības iestādēm, kurām valsts budžeta finansējumu izglītojamo ēdināšanai piešķir saskaņā ar citiem normatīvajiem aktiem.

3. Valsts budžeta līdzekļus – 0,80 latu dienā vienam izglītojamam – pašvaldībai plāno, pamatojoties uz izglītojamo skaitu 1.klasē pašvaldības teritorijā esošajās izglītības iestādēs attiecīgā mācību gada 1.septembrī, un to piešķir neatkarīgi no izglītības iestādes dibinātāja statusa.

4. Pašvaldība, kurai piešķirti valsts budžeta līdzekļi, nodrošina izglītības iestādes izglītojamo ēdināšanu atbilstoši šo noteikumu 1.pielikumā noteiktajām prasībām vienas dienas pusdienu ēdienkartei.

5. Izglītības un zinātnes ministrija (turpmāk – ministrija), ievērojot šo noteikumu 3.punktā noteikto valsts budžeta līdzekļu apmēru vienam izglītojamam dienā, mācību dienu skaitu attiecīgajā mācību gadā un izglītības iestāžu Valsts izglītības informācijas sistēmā ievadīto informāciju par 1.klases izglītojamo skaitu uz 1.septembri, aprēķina valsts budžeta līdzekļu apmēru katrai pašvaldībai.

6. Ministrija mācību gada laikā katru mēnesi līdz 25.datumam pārskaita katrai pašvaldībai valsts budžeta līdzekļus nākamajam mēnesim uz kontu Valsts kasē. Janvārim paredzētos valsts budžeta līdzekļus ministrija katrai pašvaldībai pārskaita līdz 5.janvārim.

7. Pašvaldība atbilstoši 1.klases izglītojamo skaitam sadala valsts budžeta līdzekļus attiecīgās pašvaldības teritorijā esošajām izglītības iestādēm 1.klases izglītojamo ēdināšanai. Izglītības iestādes direktoram ir tiesības nodrošināt arī citu klašu izglītojamo ēdināšanu, ja izglītības iestādē ir neizmantoti finanšu līdzekļi.

8. Pašvaldība, kurai piešķirti valsts budžeta līdzekļi, līdz kārtējā gada 15.februārim iesniedz ministrijā pārskatu par valsts budžeta līdzekļu izlietojumu izglītojamo ēdināšanai par laika posmu no 1.janvāra līdz 31.decembrim (2.pielikums).

9. Ēdināšanas kvalitāti uzrauga Pārtikas un veterinārais dienests.

10. Atzīt par spēku zaudējušiem Ministru kabineta 2008.gada 28.jūlija noteikumus Nr.605 „Kārtība, kādā aprēķina, piešķir un izlieto valsts budžeta līdzekļus pamatizglītības iestādes skolēnu ēdināšanai” (Latvijas Vēstnesis, 2008, 119.nr.).

11. Pārskatu par valsts budžeta līdzekļu izlietojumu izglītības iestādes izglītojamo ēdināšanai no 2010.gada 1.septembra līdz 2010.gada 31.decembrim sagatavo un iesniedz ministrijā saskaņā ar Ministru kabineta 2008.gada 28.jūlija noteikumiem Nr.605 „Kārtība, kādā aprēķina, piešķir un izlieto valsts budžeta līdzekļus pamatizglītības iestādes skolēnu ēdināšanai”.

12. Noteikumi piemērojami valsts budžetā attiecīgajam gadam apstiprinātā finansējuma ietvaros.

13. Noteikumi stājas spēkā 2011.gada 1.janvārī.

##### Ministru prezidents V.Dombrovskis

##### Izglītības un zinātnes ministrs R.Broks

Iesniedzējs: Izglītības un zinātnes ministrs R.Broks

Vizē: Valsts sekretārs M.Gruškevics

17.12.2010. 10:32

414

I.Siliņa

67047789, ilze.silina@izm.gov.lv